ગઇકાલે મેં એક વેબસાઇટમાં જોયું કે ૧૫માં અઠવાડિયામાં ગર્ભનો કેટલો વિકાસ થયો હોય. ધીમું ધીમું પેટમાં દુખે છે. તારા હાથ-પગ તો આવી ગયા છે એટલી જગ્યામાં તને ફાવતું નહિ હોય એ સ્વાભાવિક છે. તને ટુંટિયું વાળીને સુવામાં તકલીફ પડતી હશે ને? મને ખબર છે એટલે જ તું વારે વારે હાથ-પગ હલાવે છે ને મને દુખે છે. હું’ય બહુ વાર બેસી રહું તો શરીર જાણે જકડાઇ જાય છે અને અંદર તારી પરિસ્થિતિ પણ કંઇ જૂદી તો નહિ જ હોય! તું બીજી કોઇ પણ ચિંતા કર્યા વગર અંદર જલસા કર. આમ પણ જ્યાં સુધી અંધારું હોય ત્યાં સુધી ઉંઘવાનું હોય એટલે તું શાંતિથી ઉંઘી લે. મને પણ આજકાલ એટલી ઉંઘ આવે છે કે થાય છે રાત પતે નહિ તો સારું. તારા પપ્પા વારે વારે મારા વધેલા પેટ તરફ જુએ છે ને મારી સામે હસે છે. આપણુ બબુ આપણુ બબુ એમ બોલ્યા કરે છે. સૌમિલકાકા અને ખુશ્બુકાકીએ તો તારા માટે એક ટેડિબીયર પણ લાવી રાખ્યું છે. ૧૫ અઠવાડિયાનું ગર્ભનું બાળક નારંગી જેટલું હોય. તેનું માથું વિકસી ગયું હોય અને હાથ-પગ વિકસી રહ્યા હોય. એટલે ગર્ભનું બાળક એલિયન જેવું જ લાગે. તું અત્યારે નારંગી જેટલું છે અને ધીમે…ધીમે… તડબૂચ જેટલું થઇ જઇશ. પછી મારા હાથમાં આવીશ.